CELEX: 32018L0411
Language: el
Date: 2018-03-14 00:00:00
Title: Οδηγία (ΕΕ) 2018/411 του Ευρωπαϊκού Κοινοβουλίου και του Συμβουλίου, της 14ης Μαρτίου 2018, για την τροποποίηση της οδηγίας (ΕΕ) 2016/97 όσον αφορά την ημερομηνία εφαρμογής των μέτρων μεταφοράς στο εθνικό δίκαιο των κρατών μελών (Κείμενο που παρουσιάζει ενδιαφέρον για τον ΕΟΧ )

19.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 76/28
            
         ΟΔΗΓΊΑ (ΕΕ) 2018/411 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 14ης Μαρτίου 2018
   για την τροποποίηση της οδηγίας (ΕΕ) 2016/97 όσον αφορά την ημερομηνία εφαρμογής των μέτρων μεταφοράς στο εθνικό δίκαιο των κρατών μελών
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 53 παράγραφος 1 και το άρθρο 62,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Η οδηγία (ΕΕ) 2016/97 του Ευρωπαϊκού Κοινοβουλίου και του Συμβουλίου (2) εναρμονίζει τις εθνικές διατάξεις σχετικά με τη διανομή ασφαλιστικών και αντασφαλιστικών προϊόντων και βασιζόμενων σε ασφάλιση επενδυτικών προϊόντων στην Ένωση από ασφαλιστικούς διαμεσολαβητές και ασφαλιστικές επιχειρήσεις και τους υπαλλήλους τους, καθώς και από ασφαλιστικούς διαμεσολαβητές που ασκούν ως δευτερεύουσα δραστηριότητα την ασφαλιστική διαμεσολάβηση.
            
         
               (2)
            
            
               Σύμφωνα με το άρθρο 42 παράγραφος 1 της οδηγίας (EE) 2016/97, τα κράτη μέλη οφείλουν να θέσουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την εν λόγω οδηγία έως τις 23 Φεβρουαρίου 2018.
            
         
               (3)
            
            
               Στις 21 Σεπτεμβρίου 2017, η Επιτροπή ενέκρινε τους κατ' εξουσιοδότηση κανονισμούς (ΕΕ) 2017/2358 (3) και (ΕΕ) 2017/2359 (4) για τη συμπλήρωση της οδηγίας (EE) 2016/97.
            
         
               (4)
            
            
               Στις αποφάσεις του περί μη διατύπωσης αντίρρησης σχετικά με τους κατ' εξουσιοδότηση κανονισμούς (ΕΕ) 2017/2358 και (ΕΕ) 2017/2359, το Ευρωπαϊκό Κοινοβούλιο κάλεσε την Επιτροπή να εγκρίνει νομοθετική πρόταση η οποία θα ορίζει την 1η Οκτωβρίου 2018 ως ημερομηνία εφαρμογής των αναγκαίων νομοθετικών, κανονιστικών και διοικητικών διατάξεων για συμμόρφωση με την οδηγία (ΕΕ) 2016/97, αντί της 23ης Φεβρουαρίου 2018. Το Ευρωπαϊκό Κοινοβούλιο τεκμηρίωσε αυτό το αίτημα υπογραμμίζοντας την ανάγκη να δοθεί στις ασφαλιστικές επιχειρήσεις και τους ασφαλιστικούς διανομείς περισσότερος χρόνος για να προετοιμαστούν καλύτερα για την ορθή και αποτελεσματική εφαρμογή της οδηγίας (ΕΕ) 2016/97 και να εφαρμόσουν τις αναγκαίες τεχνικές και οργανωτικές αλλαγές ώστε να συμμορφωθούν με τους κατ' εξουσιοδότηση κανονισμούς (ΕΕ) 2017/2358 και (ΕΕ) 2017/2359.
            
         
               (5)
            
            
               Ως εκ τούτου, η οδηγία (ΕΕ) 2016/97 θα πρέπει να τροποποιηθεί αναλόγως.
            
         
               (6)
            
            
               Δεδομένου του πολύ σύντομου χρονικού διαστήματος που απομένει προτού αρχίσουν να ισχύουν οι αναγκαίες εθνικές νομοθετικές, κανονιστικές και διοικητικές διατάξεις για τη συμμόρφωση με την οδηγία (ΕΕ) 2016/97και για να εξασφαλιστεί ασφάλεια δικαίου και να αποφευχθεί ενδεχόμενη αποδιοργάνωση της αγοράς, η παρούσα οδηγία θα πρέπει να τεθεί σε ισχύ επειγόντως και θα πρέπει να εφαρμοστεί, με αναδρομική ισχύ, από την 23η Φεβρουαρίου 2018.
            
         
               (7)
            
            
               Κατά συνέπεια, είναι επίσης δικαιολογημένη η εφαρμογή, στην παρούσα περίπτωση, της εξαίρεσης για επείγουσες περιπτώσεις που προβλέπεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, που επισυνάπτεται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης,
            
         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Η οδηγία (ΕΕ) 2016/97 αντικαθίσταται ως εξής:
   
               1)
            
            
               στο άρθρο 42 παράγραφος 1, το πρώτο εδάφιο αντικαθίσταται από τα ακόλουθα εδάφια:
               «1.   Τα κράτη μέλη θεσπίζουν και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς την παρούσα οδηγία έως την 1η Ιουλίου 2018. Ενημερώνουν αμέσως την Επιτροπή σχετικά.
               Τα κράτη μέλη εφαρμόζουν τις ανωτέρω διατάξεις από την 1η Οκτωβρίου 2018 το αργότερο.»·
            
         
               2)
            
            
               στο άρθρο 44, το πρώτο εδάφιο αντικαθίσταται από το ακόλουθο κείμενο:
               «Η οδηγία 2002/92/ΕΚ, όπως τροποποιήθηκε με τις οδηγίες που παρατίθενται στο παράρτημα II μέρος Α της παρούσας οδηγίας, καταργείται από την 1η Οκτωβρίου 2018, με την επιφύλαξη των υποχρεώσεων των κρατών μελών σχετικά με τις προθεσμίες μεταφοράς στο εθνικό δίκαιο των οδηγιών του παραρτήματος II μέρος Β της παρούσας οδηγίας.».
            
         Άρθρο 2
   Η παρούσα οδηγία αρχίζει να ισχύει από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται αναδρομικώς από την 23η Φεβρουαρίου 2018.
   Άρθρο 3
   Η παρούσα οδηγία απευθύνεται στα κράτη μέλη.
   
      Στρασβούργο, 14 Μαρτίου 2018.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         A. TAJANI
      
      
         
            Για το Συμβούλιο
         
         
            H Πρόεδρος
         
         L. PAVLOVA
      
   
   
      (1)  Θέση του Ευρωπαϊκού Κοινοβουλίου της 1ης Μαρτίου 2018 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 9ης Μαρτίου 2018.
   
      (2)  Οδηγία (EE) 2016/97 του Ευρωπαϊκού Κοινοβουλίου και του Συμβουλίου, της 20ής Ιανουαρίου 2016, σχετικά με τη διανομή ασφαλιστικών προϊόντων (ΕΕ L 26 της 2.2.2016, σ. 19).
   
      (3)  Κατ' εξουσιοδότηση κανονισμός (ΕΕ) 2017/2358 της Επιτροπής, της 21ης Σεπτεμβρίου 2017, για τη συμπλήρωση της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις εποπτείας και διακυβέρνησης προϊόντων για ασφαλιστικές επιχειρήσεις και διανομείς ασφαλιστικών προϊόντων (ΕΕ L 341 της 20.12.2017, σ. 1).
   
      (4)  Κατ' εξουσιοδότηση κανονισμός (ΕΕ) 2017/2359 της Επιτροπής, της 21ης Σεπτεμβρίου 2017, για τη συμπλήρωση της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις παροχής πληροφοριών και τους κανόνες επαγγελματικής δεοντολογίας που εφαρμόζονται στη διανομή των βασιζόμενων σε ασφάλιση επενδυτικών προϊόντων (ΕΕ L 341 της 20.12.2017, σ. 8).